Ящымыгъупщэмэ, псэу пэлъытэщ
Дунейм ехыжа цIыхур куэдым IэфIу ягу къагъэкIыжмэ, IуэхущIафэрэ дуней тетыкIэу иIам тепсэлъыхьыжмэ, абы щыгъуэ ар псэу пэлъытэу жаIэ. Псыгуэнсу къуажэм иджыблагъэ щекIуэкIащ абы дэт езанэ курыт школым илъэс куэдкIэ щылэжьа Мыз Алёшэ ягу къыщагъэкIыжа зэхуэс. Я лэжьэгъуу щытам теухуа фэеплъ зэхыхьэ зэхэшэн хуейуэ жэрдэм зыщIахэм ящыщщ къызэгъэпэщакIуэу еджапIэм щыIэ Уэтэбей Iэнтисэ. Аращ пшыхьыр езыгъэкIуэкIари. Абы ирихьэжьа Iуэхур я гуапэу даIыгъащ егъэджакIуэ псоми, школым и унафэщI Безыр Мадинэ я пашэу.
Мыз Алёшэ Школым и пэш нэхъ ин дыдэм Iуву щIэст зэхуэсым кърихьэлIахэр: егъэджакIуэхэр, ныбжьыщIэхэр, Алёшэ и Iыхьлыхэр, и ныбжьэгъухэр, филологие щIэныгъэхэм я доктор Къэмбэчокъуэ Iэдэм я пашэу университетым къыщыдеджа цIыху зыбжанэ, Аруан районым и щIыналъэм хиубыдэ школхэм къикIа егъэджакIуэхэр.
Мызым и лэжьэкIар, и дуней тетыкIар, ар и IэщIагъэм псэ къабзэкIэ зэрыбгъэдэтар, илъэс 55-рэ фIэкIа къимыгъэщIами, Iэужь узыншэ къызэрызэринэкIар, ныбжьэгъур игъэпэжу къызэрыгъуэгурыкIуар ягу къагъэкIыжу цIыху куэд къыщыпсэлъащ зэIущIэм.
ЕджакIуэ ныбжьыщIэхэу Жыкъуэ Тимуррэ Мыз Элинэрэ щIыгъуу Уэтэбейр тепсэлъыхьыжащ Алёшэ и гъащIэ гъуэгуанэм. Ар зыхуей зыгъуэту къэтэджахэм ящыщакъым. И ныбжьыр илъэс ирикъуа къудейуэ арат и адэр дунейм щехыжам. И къуэшиплIым ящыщу нэхъыжьыр зэрыхъур илъэсибгъут. Зэшитхур къызэщIагъэтэджащ, цIыху хуэдэ цIыхуу зэрапIыным я гъащIэр щхьэузыхь хуащIащ сабиитхум я анэ ХьэкIулацэрэ я анэшхуэ Дахэужьэрэ. Къуажэм дэт курыт школыр къиуха нэужь, Алёшэ щIэтIысхьащ Къэбэрдей-Балъкъэр къэрал университетым адыгэбзэмрэ урысыбзэмкIэ иIэ къудамэм. Абы иужь, лэжьэн щыщIидзащ езым къиуха Псыгуэнсу школым, урысыбзэмрэ литературэмрэ сабийхэм яригъэджу. А зэманым абы хуабжьу гугъу зыдригъэхьащ ныбжьыщIэхэм урысыбзэр фIыуэ ящIэу къэгъэтэджыным. Куэдрэ къыхуихуащ тетрадхэр щIипщытыкIыу нэху щыху щыщысаи.
А лэжьыгъэм илъэс зыбжанэкIэ пэрытауэ, Алёшэ и гур нэхъ зыхуеIэ IэнатIэм пэрыуващ: абы лэжьэн щIидзащ военрукыу. И лэжьэкIэр гунэс ящыхъуа къыщIэкIынти, къызэгъэпэщакIуэ къалэныр и пщэ къыдалъхьауэ щытащ куэд дэмыкIыу. 1991 гъэм ар ягъэуващ школ унафэщIым и къуэдзэу.
И гъащIэр щхьэузыхь зыхуищIа IэщIагъэм ирилажьэу, а школым Алёшэ Iутащ илъэс 30-м щIигъукIэ. И IэщIагъэм зэрыхуэIэкIуэлъакIуэм и нэщэнэу, ар хъуащ категорие нэхъыщхьэ зиIэ егъэджакIуэ. Иужь лъэхъэнэм Мызым и пщэ дэлъар нэхъыфI дыдэу илъагъу предметыр — ОБЖ-р — ныбжьыщIэхэм яригъэджынырщ. А IэнатIэм щиIэ зэфIэкIым папщIэ абы къратащ саугъэт зыбжанэ: «УФ-м и ДОСААФ-р илъэс 85-рэ зэрырикъум папщIэ», «За ратную доблесть» медалхэр, Совет Союзым и ЛIыхъужь Громов Борис и Iэ зыщIэлъ ЩIыхь тхылъ, МЧС-м КъБР-м щиIэ къудамэм къыбгъэдэкI щытхъу тхылъ, нэгъуэщI дамыгъэ лъапIэхэри.
И IэнатIэм зэрыIутым хуэдэу, и зыгъэпсэхугъуэ махуэхэм егъэджакIуэм зэхуихьэсащ я жылэм, ЖанхъуэтхьэблэкIэ зэджэу щытам, и тхыдэм теухуа тхыгъэ хьэлэмэт зыбжанэ. 2001 гъэм Мызым къыдигъэкIащ Псыгуэнсум и къекIуэкIыкIам, жылэр зэрыгушхуэ цIыху цIэрыIуэхэм, Хэку зауэшхуэм и ветеранхэм, щIэныгъэлIхэм, щэнхабзэм, литературэм я лэжьакIуэхэм, адыгэм я пщIэр зыIэта спортсменхэм щатепсэлъыхь тхыгъэхэр зэрыт тхылъ хьэлэмэт. Абы япэIуэкIэ къыдигъэкIауэ щытащ ОБЖ-мкIэ егъэджакIуэхэри еджакIуэхэри зэрыгъуэзэн тхылъ цIыкIуи.
А псом нэмыщI Мызыр тхэрт газетхэм. Iуэхугъуэ зэмылIэужьыгъуэхэм теухуауэ абы и IэдакъэщIэкIхэр мызэ-мытIэу къытрадзащ «Адыгэ псалъэми» нэгъуэщI газетхэми.
Апхуэдэу иужь лъэхъэнэм абы лэжьыгъэ щхьэпэ иригъэкIуэкIащ Хэку зауэшхуэм хъыбарыншэу хэкIуэдахэм я лъэужь лъыхъуэу. ИнтернеткIэ къигъуэтыжащ ди республикэм щыщ цIыху зыкъом икIи абыхэм я цIэ-унэцIэхэр газетым трыригъэдзащ.
Алёшэ къыщIэнащ унагъуэ дахэ. И гуфIэгъуэри зыгъэпIейтейри къыдэзыгуэшу щIыгъуа и щхьэгъусэ Ларэрэ абырэ зэдагъуэтащ бынитI: Аминэрэ Ислъамрэ. Хъыджэбзым къиухащ КъБКъУ-м дизайн IуэхухэмкIэ иIэ къудамэр, щIалэм гъунапкъэхъумэхэр щагъэхьэзыру Мейкъуапэ дэт университетым щIэныгъэ щызригъэгъуэтащ.
Пшыхьым Аминэ щигъэзэщIащ и адэм теухуауэ иуса уэрэдыр, апхуэдэу Ислъам и адэм хузэхилъхьа усэми къыщеджащ.
Мыз Алёшэ и цIэкIэ къызэрагъэпэща зэхуэсыр пшыхь къудейтэкъым. Абы и фэеплъу школым щекIуэкIащ Аруан районым щыщу еджапIэ 13-м къикIа ныбжьыщIэхэр зыхэта спорт зэхьэзэхуэ. Ахэр зэпеуащ нэщанэ еуэнымкIэ, турникым зыщIэIэтэнымкIэ, къэжэнымкIэ. ТекIуахэм иратащ егъэджакIуэм и щIыхькIэ ягъэхьэзы- ра медалхэр, кубокхэр, щIыхь тхылъхэр.
ЖЫГУЭ Иннэ.
Аруан щIыналъэ.
